Хорхе Гаитан Дуран
Не сполучи да ме победи смъртта…

Превод от испански: Александър Муратов, Атанас Далчев, 1968

chitanka.info

Не сполучи да ме победи смъртта.

Аз живях и се борих. Със тяло

неуморно срещу моята душа

в полетите бели на деня.

Въз руините на Троя писах:

„Смърт или любов е всичко“,

и почивка не намерих

оттогава. Казах в Рим:

„Няма богове, а само време“,

и спасение не намерих

оттогава. Аз мълчах в Испания,

тъй като покриваше гневът

със забрава мойта същност,

моята тревога, мойта кръв;

и пожарът не е спирал

оттогава.

                        На героя

за почивка сладка служи

чуждата земя. Тревата трепка

със напрашени клепачи,

сякаш е пчела. Не се предавам:

искам да живея във война

всеки ден, като че е последен.

Моето сърце воюва със морето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.